ANC-raadslid doodgeskiet in KZN(Argieffoto: Miguel Roberts/AP) ŉ ANC-raadslid van die eThekwini-munisipaliteit is Dinsdagmiddag by sy huis in Umlazi in KwaZulu-Natal doodgeskiet. Dit is die tweede ANC-raadslid wat binne die afgelope twee maande in dié provinsie vermoor is. ŉ Onbekende aantal aanvallers het Dinsdagmiddag op dié bejaarde raadslid, Bhekithemba Phungula, in sy huis toegesak en hom doodgeskiet. Phungula se kantoor is in Mei 2016 aan die brand gesteek nadat hy genomineer was om weer as raadslid vir die munisipale wyk 84 in die plaaslike regeringsverkiesing te staan. Mxolisi Kaunda, burgemeester van die eThekwini-munisipaliteit, het Phungula se moord veroordeel en gesê sy dood laat ’n “groot leemte”. “Sy skielike dood is ’n skok vir ons almal en dit is hartseer om so ŉ waardevolle leier en toegewyde dienaar te verloor,” het Kaunda gesê. Kaunda het ’n beroep op die gemeenskap gedoen om die polisie te help sodat die skuldiges so vinnig as moontlik vasgetrek word. “Ons vra dat enigeen met inligting oor die voorval na vore kom,” versoek Kaunda. Dié voorval volg na Philip Mkhwanazi, ANC-raadslid van die Mtubatuba-munisipaliteit in KwaZulu-Natal, verlede maand ook doodgeskiet is. Hy is deur twee aanvallers oorval en doodgeskiet. Die aantal moorde op politieke figure het die afgelope dekade in KwaZulu-Natal toegeneem. ANC-raadslede wat in die aanloop tot plaaslike regeringsverkiesings gestaan het, het veral deurgeloop. Die Moerane-kommissie oor politieke moorde het bevind dat baie van die moorde gepleeg is as gevolg van kandidate wat gekies of herverkies was tydens ŉ regeringsverkiesing, sodat hulle toegang kon kry tot winsgewende staatstenders.